Kristoff: - Jeg nærmer meg de store
Det er bare to måneder og fire dager igjen, til det som er årets sykkelhøydepunkt for mange, starter. Lørdag 29. juni rulles Tour de France i gang. Katjusja-rytter Alexander Kristoff er helt sikker på at han skal få flere muligheter til å kjempe om etappeseiere. - Det blir selvsagt Joaquin Rodriguez som blir kapteinen på laget mitt. Det er han det kommer til å bli kjørt for, men jeg håper jeg kan få litt hjelp jeg også. Det er vel muligheter for at jeg kan få en opptrekker til å hjelpe meg i massespurtene, sier Kristoff til NTB.Han har vært Norges desidert beste syklist så langt i år, og plasser Edvald Boassson Hagen og Thor Hushovd i den norske sykkelskyggen. - Det er klart at selvtilliten er på topp etter den vårsesongen jeg har vært gjennom. Jeg har fått vist at jeg har tatt et steg opp og nærmer meg de store, så nå satser jeg på å ta det siste lille steget, sier Kristoff til NTB. Han ble nummer to sammenlagt i De Panne tredagers. Det ble 4. plass i klassikeren Flandern Rundt og han ble nummer ni i prestisjerittet Paris-Roubaix. Ekspertene bruker de store superlativene for å beskrive innsatsen hans til nå. 25-åringen har hevet seg ytterligere etter at han kjørte inn til bronsemedaljen på landeveisrittet i London-OL i fjor.Den siste uken har Kristoff vært på treningssamling i Italia. - Etter den tøffe vårsesongen merket jeg at formen ikke er helt på topp nå, men en skikkelig god treningsperiode vil rette på det. Jeg kommer også til å kjøre for gode plasseringer både i Köln og Tour of Norway. Det blir i alle fall ikke snakk om å bruke de rittene bare til gjennomkjøringer, selv om det ikke akkurat er snakk om sesongens aller største mål, sier Kristoff til NTB.Etter Tour of Norway skal han kjøre Sveits Rundt og NM. Det blir den siste oppkjøringen til Tour de France. Han er spurteren i Kajtusja-laget. - Jeg føler at det aller meste har gått etter planen for meg til nå denne sesongen. Jeg må vel innrømme at jeg har vært litt heldig og unngått både sykdom og skader også, og jeg føler meg temmelig sikker på at det ikke skal bli noe problem med å komme i toppform til Tour de France, sier Tour de France-debutant Kristoff til NTB. VG Nett/NTB
Alexander Kristoff (25) er helt sikker på at han kommer til å treffe med toppformen til Tour de France.